Japan er klar til å skyte ned nordkoreanske raketter
Ordren kan bli sendt ut om en dag eller to, ifølge avisen Yomiuri, melder AFP. Ordren kommer ikke til å offentliggjøres, i frykt for å uroe allmennheten. Men den innebærer at den japanske marinen er utstyrt med stridssystemet Aegis, som kan brukes til å spore og skyte ned eventuelle nordkoreanske raketter mot Japan, melder nyhetsbyrået AP. Det japanske forsvarsdepartementet har sendt ut en tilsvarende varsling tre ganger før, i april 2009 og i april og desember i 2012 da Nord-Korea sendte ut satellitter. - Der er ingen større risiko for at missilene rettes mot Japan, men vi har bestemt oss for å forberede oss på alle muligheter, sier en regjeringskilde til nyhetsbyrået Kyodo. Torsdag ble det kjent at Nord-Korea har flyttet et mellomdistansemissil til østkysten. Ifølge Reuters har dette missilet en rekkevidde på 3000 kilometer. Missilflyttingen fikk amerikanske myndigheter til å frakte deler av sitt rakettskjold til flåtebasen på øya Guam. Flåtebasen kan være målet for en eventuell oppskytning. Flere eksperter tror Nord-Koreas leder Kim Jong-un vil feire sin bestefar med å sende missil mot en amerikansk flåtebase. Den 15. april hvert år feirer Nord-Korea fødselsdagen til sin «evige president», Kim Il-sung. I år sammenfaller feiringen med at USAs utenriksminister, John Kerry, besøker de kinesiske lederne i Beijing. Det har fått flere til å frykte at nordkoreanerne vil feire dagen med å sende opp mellomdistansemissilet de tidligere denne uken flyttet til østkysten. Flere analytikere Wall Street Journal har snakket med, tror dette kan være dagen da Nord-Korea skal vise muskler.
Det japanske forsvaret trapper opp i tilfelle angrep fra Nord-Korea. Og om et par dager ventes den japanske forsvarsministeren Itsunori Onodera å komme med ordren: «Skyt ned nordkoreanske raketter».